Orwakashatu, Maaci 20
Oteemereza omutima [otagira ekiniga]; ahakuba ekirikurugamu n’okukora ekibi.—Zab. 37:8.
Abantu abarikurahuka kugira ekiniga nibakira kworeka ekiniga kyabo barikujuma abandi. Hatariho kubangaanisa, omutwarize gw’omuntu wa ira ogu, tigurikubaasa kureeta okushemererwa omu ka. Baibuli neeturabura ngu twetantare kugira ekiniga, obushaarizi, n’oruyombo. (Efe. 4:31) Ebintu ebi nibirugamu ebikorwa by’obushaarizi. Obunaku obu, abantu baingi omu nsi nibateekateeka ngu ekiniga, ebikorwa by’obushaarizi n’ebintu bya butoosha. Kwonka okutwaza omu muringo ogu, buzima tikirikuhaisa Omuhangi waitu ekitiinisa. Ab’eishe-emwe baingi bakaba baine kuhindura emitwarize yaabo kandi bakajwara omuntu omusya. (Kol. 3:8-10) Okugamba ebishuba nagwo n’omutwarize gw’omuntu owa ira. Nk’eky’okureeberaho, abantu baingi nibabeiha kugira ngu bataha emishoro nari kwetantara obujunaanizibwa bw’enshobe zaabo. Kwonka Yehova ni “Ruhanga orikwesigwa” nari ow’amazima. (Zab. 31:5) N’ahabw’ekyo naayenda ngu abaheereza be boona ‘bagambe amazima’ kandi ‘batabeihana.’ (Efe. 4:25; Abakolosai 3:9) Buzima, twine kugamba amazima n’obu kyakuba kigumire nari nikitureetera kuhemuka.—Enf. 6:16-19. w17.08 16 ¶3, 5; 18 ¶12; 19 ¶13; 20 ¶15
Orwakana, Maaci 21
Ekigambo kye nikiirukanga munonga.—Zab. 147:15.
Obunaku obu, Yehova naatwebembera arikukoresa Ekigambo kye Baibuli. Omuhandiiki wa Zaaburi akagira ngu ekigambo kya Yehova ‘nikiirukanga munonga’ kutuhwera. Ruhanga naatuhabura omu muringo murungi kandi omu bwire obuhikire. Teekateeka oku orikugasirwa omu Baibuli, n’ebitabo ‘by’omwambari omwesigwa kandi ow’obwengye,’ JW Broadcasting, jw.org, abareeberezi, n’ab’eishe-emwe na banyaanyazi-itwe. (Mat. 24:45) Iwe waakireebire ngu Yehova naarahuka munonga kukuhabura? Omuhandiiki wa Zaaburi akaba naamanya ngu Yehova atooraine eihanga rya Israeli eya ira kuruga omu mahanga g’ensi kuba abantu be. Niryo eihanga ryonka eri Ruhanga yaabaire ahaire ‘ekigambo kye’ hamwe ‘n’ebiragiro bye.’ (Zab. 147:19, 20) Obunaku obu, twine ekitiinisa ky’amaani eky’okwetererwa eiziina rya Ruhanga. Nitushemererwa ahabw’okumumanya, ahabw’okugira Ekigambo kye ekirikutwebembera, n’ahabw’okugira omukago murungi nawe. Nk’omuhandiiki wa Zaaburi 147, oine enshonga nyingi ezishemereire kukureetera Kuhimbisa Ya! n’okuhiga abandi kukora nikyo kimwe. w17.07 19 ¶15; 20 ¶16, 18
Orwakataano, Maaci 22
Tihariho muserukare oza kurwana, akeetaasya omu mirabanamu ey’amagara aga, ngu asiimwe owaamuhandiikiire obuserukare.—2 Tim. 2:4.
Abakuratsi ba Yesu, otwariiremu n’abari omu buheereza obw’obutwire abarikurenga akakaikuru kamwe, nibakora ekirikubaasika kugyendera aha buhabuzi bwa Paulo. Nibeetantara ebirango by’ensi egi ey’omururu ebirikureeta okwohibwa. Nibaijuka omusingye ogu: “Oyegurize aba omuhuuku w’omugurize.” (Enf. 22:7) Sitaane naayenda ngu tukorese obwire bwaitu bwona n’amaani gaitu kukorera ensi ye. Abamwe nibeeguza esente nyingi kwombeka enju, kugura emotoka, kushashura aha ishomero, nari kukora obugyenyi. Twaba tutegyendesereize, nitubaasa kuhendera turi omu mabanja kumara emyaka mingi. Nitworeka obwengye twayeyihaho ebitarikwetengyesa, tukeetantara amabanja, kandi tukateeraho kushohoza esente nkye. Omu muringo ogu nitwija kuheereza gye Ruhanga omu mwanya gw’okuheereza ensi egi ey’eby’obushuubuzi.—1 Tim. 6:10. w17.07 6 ¶13
sna_Latn lug_Latn lug_Latn kon_Latn lug_Latn lug_Latn kbp_Latn lug_Latn lug_Latn